Okresná prokuratúra Svidník 
Sovietskych hrdinov 200, 089 01 Svidník

Sp. zn. : Pv 374/08/7712	Svidník, 28.3.2012
EEČ : 2-60-13-2012

U Z N E S E N I E

Trestná vec:	obvinený XXXXX 
Prečin:	usmrtenie podľa § 149 odsek 2 písmeno a, Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Svidník
Rozhodnutie:
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
Skutková veta:
že dňa 22.7.2008 asi o 17.15 hodine riadil nákladné motorové vozidlo značky Renault E-TECH 440 T MAGNUM, evidenčného čísla KKC s návesom typu KOGEL SNCO 24 evidenčného čísla XUP244, po štátnej ceste I/15 smerom od obce Miňovce k obci Breznica, okres Stropkov v Slovenskejj republike, kde v kilometri 35,000 pri prjazde pravotočivej zákruty neprispôsobil rýchlosť jazdy svojím schopnostiam, vlastnostiam vozidla a nákladu, poveternostným podmienkam a iným okolnostiam, ktoré mohol predvídať a na mokrej vozovke návesom prešiel do protismeru, pričom jeho ľavou bočnou stranou narazil do ľavej prednej časti protiidúceho nákladného motorového  vozidla značky FORD TRANZIT 280S, D3FAAB, evidenčného čísla HE 967 AY majiteľa XXXXX, ktoré riadil vodič XXXXX, následkom čoho toto vozidlo narazilo a zakliesnilo sa prednou časťou do zvodidiel pri ceste, v dôsledku čoho vodič XXXXX utrpel vnútro lebečné poranenie hlavy, ktorému zraneniu  na mieste nehody podľahol, čím takto XXXXX porušil ustanovenie § 15 odsek 1 a ustanovenie § 7 odsek 1 zákona číslo 315/1996 Zbierky zákonov o premávke na pozemných komunikáciách v znení neskorších predpisov, 
Právna veta:
lebo je trestné stíhanie neprípustné podľa § 9 odsek 1 písmeno g
Odôvodnenie:
	Uznesením vyšetrovateľa PZ Úradu justičnej a kriminálnej polície vo Svidníku, pod ČVS: ORP-185/JP-SK-2008 zo dňa 22.7.2008 bolo vznesené obvinenie Istvánovi Spányikovi pre prečin usmrtenia podľa § 149 odsek 1, odsek 2 písmena a/ Trestného zákona, ktorého sa mal dopustiť tak ako to je uvedené vo výrokovej časti tohto uznesenia. 
	Nakoľko obvinený je štátnym občanom Maďarska a ešte pred ukončením prípravného konania odcestoval späť do domovského štátu, bolo jeho trestné stíhanie z dôvodu jeho neprítomnosti uznesením zo dňa 5.1.2009 podľa § 228 odsek  2 písmena a/ Trestného  poriadku prerušené. 
	Následne bolo Maďarsko požiadané o prevzatie predmetného trestného stíhania, pričom tejto žiadosti vyhovelo a v trestnej veci meritórne rozhodol Mestský súd Dabas pod číslo 1.B.288/2011/6 zo dňa 19.10.2011, ktorý obžalovaného Istvána Spanyika v zmysle § 187 odsek 1, 2 bod b/ Trestného zákonníka z prečinu zavinenia smrteľnej dopravnej nehody oslobodil. Súd na uplatnenie občiansko-právneho nároku XXXXX a XXXXX odporúča inú zákonnú cestu. Výdavky súvisiace s konaním 826 536,- forintov uhradí štát. Rozsudok nadobudol právoplatnosť dňa 21.10.2011. 
	Dňa 27.3.2012 bolo v trestnom stíhaní pokračované v zmysle § 228 odsek 5 Trestného poriadku. 
	S poukazom na ustanovenie článku 72 odsek 1 Zmluvy medzi bývalou Československou socialistickou republikou a Maďarskou ľudovou republikou o právnej pomoci a úprave právnych vzťahov v občianskych rodinných a trestných veciach, uztvorenej dňa 28.3.1989 v Bratislave, ak bola podaná žiadosť o prevzatie trestného stíhania, nemôže sa po právoplatnosti konečného rozhodnutia orgánu dožiadanej zmluvnej strany začať trestné stíhanie pred orgánmi dožadujúcej strany a ak bolo začaté, musí byť zastavené. 
	Z uvedeného dôvodu, bolo potrebné rozhodnúť tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miroslav Ryzner
prokurátor